(Татар әдәбияты .VI нчы сыйныф )

Халиуллина Гөлфия Ринат кызы

Яңа Чишмә районы Тубылгытау төп гомуми белем бирү мәктәбенең югары квалификацияле татар теле һәм әдәбияты укытучысы.

**Гали Рәхимнең “Яз әкиятләре”хикәясендә яшәү мәгънәсе.**

**Дәреснең максатлары**:

1. Хикәяне анализлау өчен шартлар тудыру.

2.Кирәкле,файдалы булып, мәгънәле гомер кичерүнең асылын аңларга булышу.

**Дәреснең бурычлары:**

Белем бирү максаты: хикәянең төп фикерен укучы аңына җиткерү өчен шартлар булдыру.

Фикерләү сәләтен үстерү максаты: анализлау, чагыштыру, гомумиләштереп нәтиҗә ясау күнекмәләрен үстерүне дәвам итү.

Тәрбия бирү максаты: максатыңа ирешү өчен дөрес юлдан барырга кирәклегенә ышандыру.

Дәрес тибы:әдәби әсәрне анализлау.

Ысуллар:тикшеренү,эзләнү.

**Планлаштырылган нәтиҗәләр:**

Шәхескә кагылышлы нәтиҗәләр:яшәү мәгънәсе дөрес яшәүдә икәнен аңларга өйрәнү. Метапредмет нәтиҗәләр:

- регулятив: әсәрнең төп проблемасын табу, образлар эшчәнлеген бәяләгәндә, үзеңнең һәм башкаларның фикерен дөрес бәяләү, төп нәтиҗәне чыгару эшчәнлегендә катнашу өчен тырышу.

- танып-белү: булган белемнәргә таянып, “ дөрес яшәү” төшенчәсенә кагылышлы мәгълүматны табу һәм анализлау аша аны бәяләү, гомуми нәтиҗәне чыгару.

- коммуникатив: “дөрес яшәү” турында төп фикергә килгәнче, төрле җавапларны тыңлау; төркемнәрдә эшләгәндә, төрле мисаллар белән үз фикереңне дәлилләү, әсәрнең төп фикерен табу һәм формалаштыру.

Предметара бәйләнешләр:биология,татар теле

Эшне оештыру:төркемнәрдә һәм индивидуаль эшләү.

Төп төшенчәләр: тема, идея, дөрес яшәү проблемасы, анализлау, чагыштыру, гомуми

нәтиҗә.

Дәрес барышы

1.Оештыру-мотивлаштыру этабы.

Уңай психологик халәт тудыру

Укытучы:

-Бүгенге көннең тууына шатланып,исән-сау булуыбызга сөенеп әдәбият дәресен башлыйбыз.

-Укучылар,әйдәгез әле менә бу рәсемнәргә карыйбыз.Без нәрсә күрәбез?

Слайдта: Кояш

К.җ: Кояш рәсеме

Укытучы:

-Кояш ни өчен кирәк?

К.җ:Кояш-яшәү чыганагы,яшәү мәгънәсе.

Укытучы:

-1 төркем -сез үзегезне елга дип күз алдына китерегез,2 төркем-ә сез үлән дип күз алдына китерегез. Кояшка ничек дип эндәшерсез?

К.җ:1төркем:-Кояш,артык кыздырма,без кибәбез....

2 төркем:-Кояш,без синнән башка яши алмыйбыз...

Нәтиҗә чыгарыйк,бер үк әйбергә төрле мөнәсәбәт,шул ук вакытта кояштан башка тора алмыйбыз,ул- яшәү чыганагы.

-Укучылар,үсемлекләрнең кояшка эндәшүен кайсы әсәрдә күрдек?

К.җ:Гали Рәхимнең”Яз әкиятләре”хикәясендә

-Димәк, дәреснең темасы нинди булыр?

К.җ: Гали Рәхимнең”Яз әкиятләре”хикәясен анализларбыз.

**Укытучы:**Теманы белдек,бурычларны билгелик(укытучы ярдәме белән бурычлар билгеләнә)

Бурычлар:

1.Автор Гали Рәхим,чор,хикәянең язылу вакыты турында белербез.

2.Тема,идея,проблеманы,каршылыкны табарбыз.

3.Авторның сүрәтләү осталыгын күзәтербез.

Нәтиҗә чыгарырбыз.

Укытучы:

-Балалар,автор турында ниләр беләбез?Хикәянең язылу вакытын кайсыбыз әйтер,тарихка күз салыйк.

К.җ:1913 нче елда Гали Рәхимнең күп хикәяләре басылып чыга,”Яз әкиятләре”,”Эч пошканда”,”Серле-серле әкият”,”Хан мәчетендә”.Бу елны Г.Тукай үлгән...

Укытучы:

-Тарихка күз салыйк, бу нинди еллар булыр?

К.җ:революциягә кадәрге еллар.......

Укытучы:

-Әсәрне искә төшерәбез(видео карау,төп вакыйганы чылбыр буенча сөйләп чыгабыз.Ике төркемнән дә сөйләтәбез)

Укытучы:Катнашучы образларны табабыз.

К.җ:Канәфер агачы,эт эчәгесе,кояш,сандугач,чык,автор(кыскача гына эш-гамәлләре турында фикер алышабыз)

Төп образларны билгелибез.

К.җ:Канәфер агачы,эт эчәгесе

Китаптан 1 нче төркем-Канәфер агачы турында язылганнарны табабыз,2 нче төркем -Эт эчәгесе турында язылганнарны табабыз һәм укырга әзерләнәбез.

(укучылар табып укый,фикер алышабыз)

Укытучы:

“эт эчәгесе куркынып кына тишелеп чыкты,тирә-ягына карана башлады”,автор ике сүз белән эт эчәгесен җанландырган да куйган.Әдәбиятта бу нинди алым булыр?

К.җ: Аллегория-читләтеп әйтү,фикерне ачыктан-ачык түгел,образның сыйфатлары ярдәмендә аңлату;киная белән сөйләү.

Өстәлдәге №1 кәгазъләрне алабыз һәм төп образларга чагыштырмача характеристика бирәбез(4 минут вакыт бирелә)

**Чагыштырма характеристика**

|  |  |
| --- | --- |
| Охшаш яклары | |
| Эт эчәгесе | Канәфер агачы |
| үсемлек | үсемлек |
| Яшел төстә | Яшел төстә |
| Чәчәге бар | Хуш исле чәчәк ата |
| Аермалы яклары | |
| Үрмәләп үсә | Турыга үсә |
| Башка үсемлекләр хисабына яши | Башка үсемлекләргә комачауламый |
| Алдый | Җимешләр бирә |
| Мәкерле | Ышана,алдана |

Эталондагы таблица белән җаваплар чагыштырыла һәм үзбәя кула.

Укытучы: Конфликтны табабыз.

К.җ:”Ә бервакыт эт эчәгесе **мәкерле** җан иясенә әверелә”.

**Конфликт**

**Мәкер мәхәббәт,ышану**

Укытучы**:Кара-елан шикелле** борылып-сарылып,яшь Канәфер агачына таба үрмәли башлый.Автор нинди сурәтләү алымы кулланган?

К.җ:чагыштыру,эт эчәгесен кара елан белән чагыштыра.Бу чагыштыру алымы.

Менә шунда каршылык башлана.

Укытучы:

-Укучылар ,хикәя чынлап та,яз турында бара,эт эчәгесе шундый мәкерле үлән,чорнап алып башка үсемлекләрне юк итә,башкалар хисабына яши икәнен беләбез,җәй буе бакчада утап йөрибез.

Хикмәт нәрсәдә?Кем әйтер?

К.җ:автор табигатьтәге үсемлекләр мисалында кеше табигатен ,характер сыйфатларын гәүдәләндерә,чагыштыра.

Укытучы:

-Вакыйганы тормышка күчерик.Кшеләр тормышында да шуңа охшашлы хәлләр,фаҗигаләр була(берәр хәл сөйләргә,я булмаса күрсәтергә)

Бу хәлләрдән гыйбрәт алып нәтиҗә ясагыз.

**Көтелгән нәтиҗә:**

**1)үзеңдәге,башка кешеләрдәге хисләрнең чынлыгы,ышанычлы,тормышка ашарлык булуы турында уйланырга,чагыштырып нәтиҗә ясый белергә кирәк.**

Автор безнең алга ике төрле яшәү үрнәге тәкъдим итә:

**Ничек яшәүне сайларга:**

Кирәкле,файдалы булып,мәгънәле гомер кичерергәме?Ни өчен?

Әллә үзеңдә бернинди көч,ныклык һәм мөстәкыйльлек тоймыйча,аякка баса алмыйча,үрмәләп кенә яшәргәме?Ни өчен?

Зирәк укучы игътибар итәр:Канәфер агачы үз гомерен саклап калыр өчен көрәшмәде бит,дөрес эшләмәде дияр.Һәм хаклы булыр.

Тагын бер фикер калкып чыга:

Табигатьтәге кебек үк тормышта да мәкер-явызлык,вакытлыча булса да,җиңүгә ирешергә мөмкин.Мондый хәлләр булу ихтималын белеп,актив яшәргә,үзеңдә кире сыйфат,күренешләр белән көрәшерлек акыл,белем,көч тупларга кирәк.

Үзбәя.

Индивидуаль эш(өстәлләрдә №3 битләрне алабыз һәм язабыз)

1.Белемле булу өчен мин нишлим....

2.Акыллы булу өчен мин нишлим......

3.Көчле булу өчн мин нишлим.....

Фикерләр тыңлана.

Үзбәя куела.

Укытучы:

-Укучылар,алдагы дәресләрдә үткән Г.Ибраһимовның “Алмачуар”хикәясе атның үлеме белән тәмамлана.Монда да автор “Ул үлде”....дигән җөмләне куйган.

Ике язучы да яшәү белән үлем турында төрле мисал китереп,төрле яктан килеп,тормыш дигән чиксез бай,матур һәм катлаулы да булган күренеш турында уйландыралар.

Язучыларыбыз милләтне яратуларын әсәрләрендә күрсәтә алганнары өчен безнең күңелләрдә мәңге яшәсен!

Рефлексия.

Өй эше:”Минем максатларым”дигән темага хикәя язып килергә.